Stuðningur almennings við aðild Íslands að Atlantshafsbandalaginu hefur aukist um tæp tuttugu prósentustig á einu ári samkvæmt nýrri könnun Maskínu, sem utanríkisráðuneytið hefur látið gera. Meira en sjötíu prósent landsmanna segjast hafa meiri áhyggjur af þróun alþjóðamála nú en fyrir ári.
Rúmlega sjötíu prósent Íslendinga segjast vera jákvæð gagnvart aðild Íslands að Atlantshafsbandalaginu - tuttugu prósentustigum fleiri en fyrir ári síðan. Álíka margir segja að áhyggjur þeirra af þróun alþjóðamála hafi aukist.
Þetta kemur fram í nýrri könnun sem Maskína gerði fyrir utanríkisráðuneytið. Niðurstöðurnar koma ekki beinlínis á óvart - nú, þegar meira en hundrað dagar eru liðnir frá innrás Rússa í Úkraínu og þegar margvíslegar afleiðingar af innrásinni - fyrir efnahagsmál, orkumál og fæðuöryggi - eru farnar að koma fram og hafa áhrif. Sex af hverjum tíu segjast hafa miklar eða fremur miklar áhyggjur af þróun alþjóðamála - og sjötíu prósent segja að þau hafi nokkru meiri - eða miklu meiri áhyggjur en fyrir ári. Það kemur því heldur ekki á óvart að stuðningur við aðild Íslands að NATO hefur tekið stökk - um tuttugu prósentustig milli ára; núna segist næstum sjötíu og eitt prósent aðspurðra vera mjög eða fremur jákvæð gagnvart aðild: á sama tíma í fyrra lýstu um fimmtíu prósent yfir þessari afstöðu. Athygli vekur að meðal kjósenda Vinstri grænna segjast yfir sjötíu prósent vera jákvæð gagnvart aðild að NATO - tiltölulega fá svör eru á bak við þessa tölu - en hlutfallið hefur hins vegar hækkað um næstum helming síðan í fyrra. Eins og í fyrri könnunum sem utanríkisráðuneytið hefur látið gera, mælist yfirgnæfandi stuðningur við norrænt samstarf. Næstum 92 prósent aðspurðra segjast jákvæð gagnvart því að Ísland taki virkan þátt í norrænu samstarfi. Þegar spurt er með hvaða ríkjum fólk telur að Ísland eigi helst samleið á alþjóðavettvangi raðast Norðurlöndin einnig í efstu sætin. Flestir telja Ísland helst eiga samleið með Noregi, Danmörku og Svíþjóð. Bretland er í fjórða sæti og Bandaríkin því fimmta.
Af öðrum niðurstöðum má nefna að rúm 77 prósent landsmanna telja hagsæld Íslands byggjast að miklu leyti á alþjóðlegri samvinnu og 80,5 prósent að hagsæld Íslands byggist að miklu leyti á alþjóðlegum viðskiptum. Þá telja 78,4 prósent að Ísland treysti að miklu leyti á alþjóðalög og alþjóðastofnanir til að tryggja að landamæri og lögsaga séu virt.
Nánari upplýsingar um könnunina má lesa á ruv.is
Stuðningur almennings við aðild Íslands að Atlantshafsbandalaginu hefur aukist um tæp tuttugu prósentustig á einu ári samkvæmt nýrri könnun. Meira en sjötíu prósent landsmanna segjast hafa meiri áhyggjur af þróun alþjóðamála nú en fyrir ári. 